BEAUTY กับศรัทธาคลอนแคลน
ไม่ต้องรอให้ “หมอสุวิน ไกรภูเบศ” และภรรยา คือ “คุณพร” ขายหุ้นออกมาในราคาต่ำเตี้ยเรี่ยดิน (แต่ยังมีกำไรหลายพันล้านบาท) เหมือนเช่นทุกครั้งที่ผ่านมา ถึงจะมีปรากฏการณ์ถล่มเทขายหุ้น BEAUTY เกิดขึ้น!!
28 พ.ค. 2561

แฉทุกวันทันเกมหุ้น 
ไม่ต้องรอให้ “หมอสุวิน ไกรภูเบศ” และภรรยา คือ “คุณพร” ขายหุ้นออกมาในราคาต่ำเตี้ยเรี่ยดิน (แต่ยังมีกำไรหลายพันล้านบาท) เหมือนเช่นทุกครั้งที่ผ่านมา ถึงจะมีปรากฏการณ์ถล่มเทขายหุ้น BEAUTY เกิดขึ้น!!
เพราะทันทีที่เกิดสิ่งที่ถูกอ้างกันว่าเป็น “ข่าวลือ” สะกิดเบา ๆ เพียงปลายขน ราคาหุ้น BEAUTY เมื่อวันศุกร์ที่ผ่านมาก็พลันทรุดตัวลงฮวบฮาบ ประหนึ่งว่าเป็นหุ้นเกือบจะไร้ซึ่งพื้นฐานทางความเชื่อมั่นไปเสียดื้อ ๆ อย่างนั้น
โดยราคาหุ้นเปิดตลาดมาที่ระดับ 19.2 บาท ก่อนปรับตัวขึ้นไปทำจุดสูงสุดของวัน ที่ระดับ 19.4 บาท จากนั้นคล้อยหลังเพียงไม่ถึงครึ่งชั่วโมงก็เริ่มมีแรงเทขายออกมาอย่างต่อเนื่องและหนักหน่วงขึ้นทุกที จนหุ้นลงไปทำจุดต่ำสุดที่ระดับ 17 บาท ก่อนจะสะดุ้งเฮือกขึ้นมาปิดที่ระดับ 17.3 บาทในช่วงเย็น ด้วยมูลค่าซื้อขายสูงถึง 2.72 พันล้านบาท
นี่จึงเป็นที่มาของการเปรียบเทียบเหตุการณ์ที่เกิดขึ้นว่าเป็น “ปรากฏการณ์ทิ้งหนีตาย!” ฉันใดก็ฉันนั้น
แต่ก็แน่นอน ที่ปรากฏการณ์พรรค์อย่างว่านี้สามารถเกิดขึ้นได้นั้น คงต้องมีต้นสายฉนวนเหตุที่ส่งผลให้ศรัทธาของนักลงทุนน้อย-ใหญ่ที่มีต่อหุ้นปรุงแต่งความสวยงามตัวนี้ ต้องตกอยู่ในระดับที่เปราะบางจนเข้าขั้นวิกฤต มิเช่นนั้นคงไม่ได้เห็นการ “ตั้งขายทุกราคา” เกิดขึ้นเช่นเมื่อวันก่อน
ส่วนอะไรคือสาเหตุ เรื่องนี้ไม่ต้องพูดเยอะก็คงพอเดาออก ซึ่งเจ้าของใหญ่ (แต่อาจชอบมีหุ้นน้อย) อย่างหมอสุวิน เคยออกมาให้สัมภาษณ์เกี่ยวกับอนาคตอันรุ่งโรจน์ของ BEAUTY มาหลายต่อหลายครั้ง ทว่า…ดันเป็นการให้สัมภาษณ์หลังขายหุ้นเสร็จแล้วเรียบร้อยเกือบจะทุกคราไป น่ะซิจ๊ะนายจ๋า
ยกตัวอย่าง การขายหุ้นครั้งล่าสุด เมื่อวันที่ 13 มีนาคมที่ผ่านมา โดยหมอและภรรยาขายออกมาได้รวมกัน 140 ล้านหุ้น หรือเกือบ 5% ของหุ้นทั้งหมด ที่ราคา 18.8 บาท ซึ่งต่ำกว่าราคาวันทำการก่อนหน้าที่ 20.2 บาท ก็ได้มีการออกมาชี้แจงแถลงไขว่า ตนได้รับการติดต่อขอซื้อหุ้นจากนักลงทุนสถาบันทั้งในและต่างประเทศที่คำนึงถึงปัจจัยพื้นฐานที่แข็งแกร่งและศักยภาพในการเติบโตของบริษัทฯ โดยมีการระบุชัดเจนดังนี้ว่า
“กลุ่มผู้ซื้อหุ้นได้แจ้งความประสงค์จะเข้ามาซื้อหุ้นบริษัท เนื่องจากเห็นว่ามีสภาพคล่อง และหุ้นสามารถเข้าไปอยู่ใน SET50 ได้ ประกอบกับผลการดำเนินงานในช่วงที่ผ่านมามีการเติบโตอย่างต่อเนื่อง จึงทำให้เป็นที่สนใจของนักลงทุนที่มีนโยบายลงทุนในระยะยาว ส่วนราคาขายก็มีความเหมาะสม มาจากการทำ Book Building ซึ่งเป็นมาตรฐานที่ได้รับการยอมรับอยู่แล้ว
ผม คณะผู้บริหาร และบริษัทยังคงเดินหน้าดำเนินธุรกิจ และสร้างผลประกอบการให้เติบโตอย่างต่อเนื่อง เพื่อสร้างผลตอบแทนที่ดีให้กับผู้ถือหุ้นและทุกฝ่ายที่เกี่ยวข้อง โดยบริษัทวางกลยุทธ์การขยายช่องทางการจัดจำหน่ายให้ครอบคลุมและเข้าถึงกลุ่มลูกค้า ซึ่งบริษัทมั่นใจว่ารายได้รวมปีนี้จะเติบโตตามเป้าหมายที่วางไว้ไม่ต่ำกว่า 4.29 พันล้านบาท หรือเติบโตไม่ต่ำกว่า 20% จากปีก่อน”
ก็ถือว่าน่าชื่นใจที่บรรดากองทุนเล็งเห็นข้อดี และต่างพร้อมใจกันอยากซื้อหุ้น BEAUTY ขณะเดียวกัน ก็ถือเป็นเรื่องน่าสนใจที่หมอสุวินคงมองเห็นมูลค่าอะไรบางอย่างที่แฝงอยู่ลึก ๆ ชนิดลึกสุด ๆ จึงยินยอมขายหุ้นให้กองทุนมาร่วมถือด้วย  โดยแทบจะไม่ได้เห็นท่าทีเล่นตัวเลยแม้แต่น้อย…
นอกจากนี้ จากการสำรวจรายงานของ สำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. ปรากฏพบชื่อหมอและภรรยาขายหุ้นออกมาทั้งสิ้น 482.75 ล้านหุ้น ตั้งแต่ปี 2558 เป็นต้นมา ซึ่งนั่นทำให้บุคคลทั้งคู่สามารถบุ๊คเงินสดเข้ากระเป๋าไปได้แบบเบ็ดเสร็จเกือบ 7 พันล้านบาท
“ปรากฏการณ์ทิ้งหนีตาย” ที่เกิดขึ้นอีกระลอกในคราวนี้คงเป็นตัวสะท้อนภาพ “ศรัทธาคลอนแคลน” หรือความเชื่อมั่นอันเปราะบางของหุ้นตัวนี้ได้เป็นอย่างดี เพราะในขณะที่มีการพร่ำบอกถึงสรรพคุณต่าง ๆ  อยู่ตลอดเวลา แต่มิวายมีการขายหุ้นเกิดขึ้นไปพร้อม ๆ กันเสมอ
คำว่า “ศรัทธา” จะถือเป็นสาระสำคัญสำหรับใครหรือไม่ ก็คงไม่มีใครสามารถตอบแทนใครได้ทั้งนั้น…
ที่แน่ ๆ ใครคนนั้นที่ซึมซับรับประโยชน์จากยอดขายที่เติบโตขึ้นในทุกไตรมาส ด้วยเงินทุนเพียงหยิบมือ (เมื่อเทียบผลตอบแทน) อย่างน้อยคงต้องมีชื่อ “หมอสุวิน” ท่านนี้ติดไปด้วยสักหนึ่งคน เพราะว่าทุกตัวเลขที่เกิดขึ้นในโลกแห่งตลาดทุนที่มีสภาพคล่องย่อมต้องถูกตีมูลค่าด้วย “พรีเมี่ยม” อยู่เสมอใช่หรือไม่ ?
เอ้า…งานนี้ใครตอบดีมีรางวัล!!!
อิ อิ อิ